በሌላ በኩል የኃይል ማመንጫውን የገነባው የካምብሪጅ ኢንዱስትሪስ ማኔጂንግ ዳይሬክተር አቶ ሳሙኤል ዓለማየሁ ለሪፖርተር እንደገለጹት፣ ፕሮጀክቱን የተረከቡት ከጥናቱ ግንባታውን አጠናቆ እስከ ማስረከብ (የፕሮጀክቱን ኢንጂነሪንግ፣ ግዥና ግንባታ አጠናቆ ማስከረብ) ነው፡፡ ‹‹ሆኖም ፕሮጀክቱን ገንብተን ካጠናቀቅን በኋላ ሥራውን የሚረከበን አካል መኖር አለበት፤›› ብለዋል፡፡ ‹‹የእኛ ኃላፊነት ፕሮጀክቱን አጠናቆ የአራት ቀናት ሙከራ ማድረግ እንጂ፣ ሥራውን ማስቀጠል ኃላፊነታችን አይደለም፤›› ብለዋል፡፡ በኃይል ማመንጫው ያደረጉትን የመጀመርያ ሙከራ በመንግሥት እንዲደገም መጠየቁን የተናገሩት ማኔጂንግ ዳይሬክተሩ፣ በውላቸው መሠረት ሙከራውን ሊደግሙትም ላይደግሙትም እንደሚችሉ አስታውቀዋል፡፡
